**NOTĂ INFORMATIVĂ**

**la proiectul Hotărârii de Guvern**

**”Privind finanţarea lucrărilor de renovare a instituțiilor de învățământ primar, gimnazial și liceal din subordinea autorităților publice locale în anul 2017”**

Conform prevederilor al articolului 3 lit.b) din Legea bugetului de stat pe anul 2017 nr.279 din 16 decembrie 2016, Guvernul urmează să stabilească obligațiile părților implicate în procesul de renovare a instituțiilor de învățământ primar și secundar general din subordinea autorităților publice locale și să repartizeze mijloacele financiare în limita sumei aprobate în lege.

În acest context, Ministerul Educației a inițiat proiectul prezentei hotărâri, care prevede rolul și responsabilitățile părților participante, și anume:

* Ministerul Finanțelor va asigura finanțarea cheltuielilor pentru autoritățile publice locale, în baza solicitărilor de finanțare prezentate de către Ministerul Educației, conform anexei nr.2, aprobată prin prezenta hotărâre;
* Ministerul Educației, în calitate de investitor, va asigura desfășurarea procedurilor de achiziții publice a serviciilor de supraveghere tehnică și de autor, și a lucrărilor de reconstrucție;
* Autoritățile publice locale, în calitate de beneficiari, vor participa la desfășurarea procedurilor de achiziții publice și vor asigura examinarea și transmiterea către Ministerul Educației a proceselor verbale de recepție a lucrărilor executate.

Lista instituțiilor de învățământ aprobate prin Hotărârea Guvernului nr.859 din 08 octombrie 2014 rămâne neschimbată, de aceea nu este parte a prezentului proiect.

Limita bugetului aprobat în Legea bugetului de stat pe anul 2017 constituie suma de 110,0 milioane lei pentru șase instituții de învățământ.

Proiectul a fost consultat cu specialiștii de la Ministerul Finanțelor, Centrul Național Anticorupție și Ministerul Justiției. Propunerile din avize au fost luate în considerație și incluse în proiectul Hotărârii de Guvern.

În această ordine de idei, se consideră oportună aprobarea prezentului proiect de Hotărâre de Guvern.

**Ministrul Educației CORINA FUSU**